CELEX: 62014TN0825
Language: et
Date: 2014-12-18 00:00:00
Title: Kohtuasi T-825/14: 18. detsembril 2014 esitatud hagi – IREPA versus komisjon ja kontrollikoda

23.2.2015   
            
            
               ET
            
            
               Euroopa Liidu Teataja
            
            
               C 65/45
            
         18. detsembril 2014 esitatud hagi – IREPA versus komisjon ja kontrollikoda
   (Kohtuasi T-825/14)
   (2015/C 065/62)
   Kohtumenetluse keel: itaalia
   
      Pooled
   
   
      Hageja: Istituto di ricerche economiche per la pesca e l’acquacoltura – IREPA Onlus (Salerno, Itaalia) (esindaja: advokaat F. Tedeschini)
   
      Kostja: Euroopa Komisjon ja Eurooa Liidu Kontrollikoda
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 20. septembri 2014. aasta võlateade nr 3 241 411 395, milles IREPA-l paluti tasuda Euroopa Komisjoni pangaarvele 7. novembriks 2014 summa 4 58  347,35 eurot;
            
         
               —
            
            
               tühistada Euroopa Komisjoni 12. juuli 2013. aasta teade viitega Ares (2013) 2 644 562 ja sellele lisatud Eurooa Liidu Kontrollikoja 27. veebruari 2013. aasta aruanne, mis sisaldas sissenõudekorraldusele eelnevat eelteavituskirja seoses Itaalia 2010. aasta andmekogumisprogrammiga;
            
         
               —
            
            
               tühistada Euroopa Komisjoni 6. augusti 2014. aasta teade viitega Ares (2014), mis sisaldas sissenõudekorraldusele eelnevat teist eelteavituskirja seoses Itaalia 2010. aasta andmekogumisprogrammiga.
            
         
      Väited ja peamised argumendid
   
   Käesolev hagi on esitatud komisjoni vastuväidete peale, mis põhinesid kontrollikoja järeldustel kulude õiguspärasuse kohta, mis apellant kandis seoses tööjõu ja välise abiga Itaalia riikliku kalandusandmete kogumise programmi (2010) raames, mille tulemusel esitati nõue maksta tagasi kas liidu või siseriiklik kvoot.
   Hagi põhjenduseks esitab hageja kaks väidet.
   
               1.
            
            
               Esimene väide puudutab vastuväidet seoses „tööjõukuluga” ja selle kohaselt on rikutud ja vääralt kohaldatud: (i) komisjoni 3. novembri 2008. aasta määruse (EÜ) nr 1078/2008, millega kehtestatakse nõukogu määruse (EÜ) nr 861/2006 üksikasjalikud rakenduseeskirjad seoses liikmesriikide kantud kuludega kalanduse lähteandmete kogumisel ja haldamisel, I lisa; (ii) Euroopa Parlamendi ja nõukogu 31. märtsi 2004. aasta direktiivi 2004/18/EÜ, ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta, artiklit 16, ja (iii) õiguspärase ootuse põhimõtet.
               
                           —
                        
                        
                           Apellant väidab, et „tööjõukuluga” seotud summade tasumise nõue ei ole õiguspärane, sest määruse (EÜ) nr 1078/2008 I lisa üldist ja abstraktset sisu tuleb tõlgendada riikliku programmi rakendamise erinorme silmas pidades.
                        
                     
                           —
                        
                        
                           Ta väidab ka, et Euroopa Komisjon on riikliku programmi heaks kiitnud 2009. aasta eelarves, tekitades sellega õiguspärase ootuse, et need reeglid kehtivad aastal 2010.
                        
                     
                           —
                        
                        
                           Apellandi sõnul ei ole õiguspärane ka vastuväide hanke teostamata jätmise kohta küsimustike abil andmete kogumise teostamiseks, sest direktiivi 2004/18/EÜ artikli 16 punkt e välistab „töölepingud” hankelepinguid puudutavate sätete kohaldamisalast.
                        
                     
         
               2.
            
            
               Teine väide puudutab „välise abi kulu” ja selle kohaselt on rikutud ja vääralt kohaldatud: (i) Määrust (EÜ) nr 1078/2008; (ii) direktiivi 2004/18/EÜ artiklit 16; (iii) nõukogu 25. veebruari 2008. aasta määruse (EÜ) nr 199/2008, kalandussektori andmete kogumist, haldamist ja kasutamist käsitleva ühenduse raamistiku loomise ning ühise kalanduspoliitikaga seotud teadusliku nõustamise toetamise kohta, artiklit 14; ja (iv) õiguspärase ootuse põhimõtet.
               
                           —
                        
                        
                           Apellant väidab, et vastuväides seoses valikumenetluse puudumisega kohustuste täitmise ülesandeks tegemisel äriühingule Studio Nouvelle S.r.l. rikutakse direktiivi 2004/18/EÜ artikli 16 punkti f, mis välistab asjassepuutuvad teenused avaliku hanke sätete kohaldamisalast. Igal juhul viis IREPA läbi konkureeriva menetluse, saates kutse viiele ettevõtjale kooskõlas avalikku hankemenetlust reguleerivate põhimõtetega.
                        
                     
                           —
                        
                        
                           Ta väidab ka, et vastuväide, et puudu on teave kontrollide kohta, mis oleksid läbi viidud Studio Nouvelle S.r.l. osutatud teenuse kohta, ei ole õiguspärane, sest see rikub määruse (EÜ) nr 199/2008 artiklit 14, kuivõrd see ei kehtesta mingeid konkreetseid reegleid kontrollide kohta; samas on need reeglid sätestatud Euroopa Komisjoni poolt heaks kiidetud riiklikus kavas, mis tekitab seega nende reeglite kehtivuse suhtes õiguspärase ootuse.
                        
                     
                           —
                        
                        
                           Apellant leiab, et see, et tagasimaksmise nõue hõlmas – mida vaidlustatakse – kulu, mida riik ei olnud veel tegelikult kandnud, on õigusvastane, sest deklareeritud summad olid eraldatud riiklikku programmi aastateks 2009/2010 kooskõlas määruse (EÜ) nr 1078/2008 artiklitega 7, 10 ja 11 ning komisjon oli sellist laadi aruandluse heaks kiitnud seoses 2008. aasta programmi dokumentatsiooniga, tekitades nii väljamakse suhtes õiguspärase ootuse.